text: Tysk politi fanger seks menneskesmuglere
  17 oktober 2014 kl. 13.51
  På bare en uge har tysk politi anholdt seks menneskesmuglere, der var på vej til Danmark og Skandinavien med asylansøgere.
  I fredags blev en rumænsk menneskesmugler i en engelsk indregistreret bil stoppet. I bilen var syv mænd, kvinder og børn i alderen 13 til 53 år.
  Den følgende dag blev en norsk indregistreret bil stoppet med ni personer ombord. Ingen havde pas eller visum. Det tyske politi betegner chaufføren som menneskesmugler.
  En tredje smugler blev stoppet søndag. I en Mercedes minibus fandt politiet - udover den rumænske chauffør - seks mænd, kvinder og børn i alderen seks til 58.
  Mandag blev en bil stoppet på en rasteplads nær grænsen. Den rumænske chauffør var på vej til Danmark med syv syriske mænd i alderen 14 til 38 år.
  Og i går stoppede det tyske politi to hollændere ved grænsen.
  Med sig i bilen havde de fem syrere.
  Også i morges stoppede politiet en formodet albansk menneskesmugler.
  I bilen var en flok syriske mænd i alderen 18 til 46 år.
  På banegården i Flensborg har politiet i den seneste uge stoppet 24 flygtninge fra Syrien, Sudan og Eritrea.
  